CELEX: 32022R0511
Language: lt
Date: 2022-03-30 00:00:00
Title: Komisijos įgyvendinimo reglamentas (ES) 2022/511 2022 m. kovo 30 d. kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų žvejojant Slovėnijos teritoriniuose vandenyse „volantinos“ tipo tralais, galiojimas

2022 3 31   
               
               
                  LT
               
               
                  Europos Sąjungos oficialusis leidinys
               
               
                  L 103/7
               
            
         KOMISIJOS ĮGYVENDINIMO REGLAMENTAS (ES) 2022/511
         2022 m. kovo 30 d.
         kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų žvejojant Slovėnijos teritoriniuose vandenyse „volantinos“ tipo tralais, galiojimas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantį Reglamentą (EEB) Nr. 2847/93 ir panaikinantį Reglamentą (EB) Nr. 1626/94 (1), ypač į jo 13 straipsnio 5 dalį,
         kadangi:
         
                     (1)
                  
                  
                     Reglamento (EB) Nr. 1967/2006 13 straipsnio 1 dalimi draudžiama naudoti velkamuosius įrankius 3 jūrmylių ir mažesniu atstumu nuo kranto arba iki 50 m gylio izobatos, jei tas gylis yra pasiekiamas trumpesniu atstumu nuo kranto;
                  
               
                     (2)
                  
                  
                     valstybės narės prašymu Komisija gali leisti nukrypti nuo Reglamento (EB) Nr. 1967/2006 13 straipsnio 1 dalies, jei įvykdomos 13 straipsnio 5 ir 9 dalyse nustatytos sąlygos;
                  
               
                     (3)
                  
                  
                     taikyti nukrypti nuo 13 straipsnio 1 dalies pirmos pastraipos leidžiančią nuostatą, kad „volantinos“ tipo tralus būtų galima naudoti Slovėnijos teritoriniuose vandenyse 1,5–3 jūrmylių atstumu nuo kranto mažesniame negu 50 m gylyje, pirmą kartą buvo leista Komisijos įgyvendinimo reglamentu (ES) Nr. 277/2014 (2) iki 2017 m. kovo 23 d.;
                  
               
                     (4)
                  
                  
                     Komisijos įgyvendinimo reglamentu (ES) 2017/2383 (3) leista pratęsti nukrypti leidžiančios nuostatos galiojimą iki 2020 m. kovo 27 d.;
                  
               
                     (5)
                  
                  
                     2020 m. vasario 28 d. Komisija gavo Slovėnijos prašymą pratęsti nukrypti leidžiančios nuostatos galiojimą po 2020 m. kovo 27 d. Slovėnija pateikė naujo valdymo plano projektą ir valdymo plano stebėsenos bei įgyvendinimo ataskaitą, kuriais pagrindžiamas nukrypti leidžiančios nuostatos galiojimo pratęsimas, atsižvelgiant į Reglamento (EB) Nr. 1967/2006 ir Europos Parlamento ir Tarybos reglamento (ES) 2019/1241 (4) reikalavimus. Prašymas pateiktas dėl laivų, tokią žvejybos veiklą vykdančių daugiau kaip penkerius metus, kurių žvejybos pastangos ateityje nebus didinamos ir kurie vadovaujasi Slovėnijos 2021 m. rugpjūčio 18 d. pagal Reglamento (EB) Nr. 1967/2006 19 straipsnio 2 dalį priimtu atnaujintu valdymo planu (5). Tie laivai įrašyti į sąrašą, perduotą Komisijai pagal Reglamento (EB) Nr. 1967/2006 13 straipsnio 9 dalies reikalavimus;
                  
               
                     (6)
                  
                  
                     atnaujintas planas ir nukrypti leidžiančios nuostatos taikymo sąlygos buvo peržiūrėti 2020 m. liepos 6–10 d. vykusiame Žuvininkystės mokslo, technikos ir ekonomikos komiteto (ŽMTEK) plenariniame posėdyje (6). ŽMTEK padarė išvadą, kad atnaujintas planas yra išsamus ir jame atsižvelgiama į daugumą jo anksčiau pateiktų pastabų. Atsižvelgdamas į naują Slovėnijos pateiktą informaciją, ŽMTEK padarė išvadą, kad nukrypti leidžiančios nuostatos taikymo sąlygos tebėra tenkinamos;
                  
               
                     (7)
                  
                  
                     nukrypti leidžianti nuostata, kurią Slovėnija prašo leisti taikyti, atitinka Reglamento (EB) Nr. 1967/2006 13 straipsnio 5 ir 9 dalyse nustatytas sąlygas;
                  
               
                     (8)
                  
                  
                     visų pirma esama konkrečių geografinių apribojimų – Slovėnijos teritoriniai vandenys niekur nesiekia 50 metrų gylio. Jeigu nukrypti leidžianti nuostata nebūtų taikoma, „volantinos“ tipo tralais žvejybos veikla galėtų būti vykdoma tik didesniu negu 3 jūrmylių atstumu nuo kranto, kur žvejybos plotai yra smarkiai apriboti dėl komercinės laivybos maršrutams skirto rajono;
                  
               
                     (9)
                  
                  
                     valdymo plane nustatytos visos su atitinkama žvejyba susijusios apibrėžtys ir užtikrinama, kad ateityje žvejybos pastangos nebus didinamos, nes žvejybos leidimai bus išduoti tik nurodytiems 12 laivų, kuriems žvejoti Slovėnija jau yra leidusi;
                  
               
                     (10)
                  
                  
                     žvejybą „volantinos“ tipo tralais (mišrios žvejybos tipas) įmanoma vykdyti tik sunkesniais iš jų („tartanos“ tipo), todėl gali padidėti sąlytis su jūros dugnu ir demersinių rūšių žuvų laimikis, tačiau tai netrukdo žvejoti kitais žvejybos įrankiais nei tralai, traukiamieji tinklai ar panašūs velkamieji tinklai. Be to, ŽMTEK pažymėjo, kad žvejyba „volantinos“ tipo tralais yra vykdoma dumblingose vietose, nėra vykdoma pažeidžiamose buveinėse ir ją vykdant į jūrą išmetama nedaug žuvų, todėl ji nedaro didelio poveikio jūrų aplinkai, įskaitant saugomas buveines;
                  
               
                     (11)
                  
                  
                     nukrypti leidžianti nuostata, kurią Slovėnija prašo leisti taikyti, būtų taikoma ribotam skaičiui – tik 12 – laivų. Šių laivų registracijos numeriai nurodyti valdymo plane;
                  
               
                     (12)
                  
                  
                     atitinkama žvejybos veikla tenkina Reglamento (EB) Nr. 1967/2006 4 straipsnio 1 dalyje nustatytus reikalavimus, pagal kuriuos išimties tvarka tam tikromis sąlygomis leidžiama žvejyba virš saugomų buveinių, jei žvejojama neliečiant jūrų žolių sąžalynų;
                  
               
                     (13)
                  
                  
                     prašoma nukrypti leidžianti nuostata atitinka Reglamento (EB) Nr. 1967/2006 8 straipsnio 1 dalies h punktą, pakeistą Reglamento (ES) 2019/1241 8 straipsnio 1 dalimi ir IX priedo B dalies I skirsniu, nes ji taikoma traleriams, žvejojantiems tralais, kurių tinklo akių dydis ne mažesnis kaip 40 mm;
                  
               
                     (14)
                  
                  
                     atitinkama žvejybos veikla tenkina Reglamento (EB) Nr. 1967/2006 9 straipsnio 3 dalies, pakeistos Reglamento (ES) 2019/1241 8 straipsnio 1 dalimi ir IX priedo B dalies I skirsniu, reikalavimus, nes „volantinos“ tipo traluose naudojami tik kvadratinių akių tinklai, kurių akys ne mažesnės kaip 40 mm;
                  
               
                     (15)
                  
                  
                     „volantinos“ tipo tralais nevykdoma tikslinė galvakojų žvejyba. ŽMTEK atkreipė dėmesį, kad vykdant žvejybą šiais tralais sužvejotų galvakojų kiekis nėra nereikšmingas, ir padarė išvadą, kad, remiantis naujausia plano įgyvendinimo ataskaita, tame rajone sužvejoti galvakojai sudaro tik labai nedidelę bendro sužvejoto šių rūšių individų laimikio dalį;
                  
               
                     (16)
                  
                  
                     į Slovėnijos valdymo planą įtrauktos žvejybos veiklos stebėjimo priemonės, kaip numatyta Reglamento (EB) Nr. 1967/2006 13 straipsnio 9 dalies trečioje pastraipoje ir Tarybos reglamento (EB) Nr. 1224/2009 (7) 14 ir 15 straipsniuose;
                  
               
                     (17)
                  
                  
                     žvejyba „volantinos“ tipo tralais reglamentuojama siekiant užtikrinti, kad Reglamento (ES) 2019/1241 IX priedo A dalyje nurodytų rūšių individų laimikis būtų minimalus ir atitiktų Reglamento (EB) Nr. 1967/2006 13 straipsnio 9 dalies c punkte nustatytus kriterijus. ŽMTEK atkreipė dėmesį, kad šių rūšių individų laimikis, apie kurį pranešta, nėra nereikšmingas, ir padarė išvadą, kad, atsižvelgiant į ribotą žvejybos „volantinos“ tipo tralais mastą, bendras šių rūšių individų laimikis siekia kelias dešimtis tonų, o tai sudaro tik labai nedidelę bendro tame rajone sužvejojamo šių rūšių individų laimikio dalį;
                  
               
                     (18)
                  
                  
                     todėl prašymas leisti taikyti nukrypti leidžiančią nuostatą turėtų būti patenkintas;
                  
               
                     (19)
                  
                  
                     Slovėnija turėtų laiku ir laikydamasi savo valdymo plane numatyto stebėsenos plano teikti Komisijai ataskaitas;
                  
               
                     (20)
                  
                  
                     reikėtų nustatyti, kad nukrypti leidžiančios nuostatos galiojimo trukmė bus apribota, kad tuo atveju, jei, Komisijai pateiktos ataskaitos duomenimis, naudojamų išteklių išsaugojimo būklė pablogėtų, būtų galima nedelsiant imtis taisomųjų valdymo priemonių ir kartu pagerinti mokslinės informacijos bazę, kuria remiantis būtų tobulinamas valdymo planas;
                  
               
                     (21)
                  
                  
                     Įgyvendinimo reglamentu (ES) 2017/2383 suteiktos nukrypti leidžiančios nuostatos galiojimas baigėsi 2020 m. kovo 27 d., todėl šis reglamentas turėtų būti taikomas nuo 2020 m. kovo 28 d. Dėl teisinio tikrumo šis reglamentas turėtų įsigalioti skubos tvarka;
                  
               
                     (22)
                  
                  
                     šiame reglamente nustatytos priemonės atitinka Žuvininkystės ir akvakultūros komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Nukrypti leidžianti nuostata
            Reglamento (EB) Nr. 1967/2006 13 straipsnio pirma pastraipa netaikoma Slovėnijos teritoriniuose vandenyse 1,5–3 jūrmylių atstumu nuo kranto, nepriklausomai nuo jų gylio, žvejojant „volantinos“ tipo tralais, kuriuos naudoja laivai, atitinkantys šiuos reikalavimus:
            
                        a)
                     
                     
                        turintys registracijos numerį, nurodytą Slovėnijos pagal Reglamento (EB) Nr. 1967/2006 19 straipsnio 2 dalį priimtame valdymo plane;
                     
                  
                        b)
                     
                     
                        žvejybos veiklą vykdantys daugiau kaip penkerius metus ir ateityje nedidinsiantys nustatytų žvejybos pastangų;
                     
                  
                        c)
                     
                     
                        turintys žvejybos leidimą ir žvejybos veiklą vykdantys pagal valdymo planą, Slovėnijos priimtą remiantis Reglamento (EB) Nr. 1967/2006 19 straipsnio 2 dalimi.
                     
                  
         
            2 straipsnis
            Stebėsenos planas ir ataskaitų teikimas
            Slovėnija per trejus metus nuo šio reglamento įsigaliojimo Komisijai pateikia ataskaitą, parengtą pagal 1 straipsnyje nurodytame valdymo plane nustatytą stebėsenos planą.
         
         
            3 straipsnis
            Įsigaliojimas ir taikymo laikotarpis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. kovo 28 d. iki 2023 m. kovo 27 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. kovo 30 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  2006 m. gruodžio 21 d. Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantis Reglamentą (EEB) Nr. 2847/93 ir panaikinantis Reglamentą (EB) Nr. 1626/94 (OL L 409, 2006 12 30, p. 11).
         
            (2)  2014 m. kovo 19 d. Komisijos įgyvendinimo reglamentas (ES) Nr. 277/2014, kuriuo nukrypstama nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų žvejojant Slovėnijos teritoriniuose vandenyse „volantinos“ tipo tralais (OL L 82, 2014 3 20, p. 1).
         
            (3)  2017 m. gruodžio 19 d. Komisijos įgyvendinimo reglamentas (ES) 2017/2383, pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų žvejojant Slovėnijos teritoriniuose vandenyse „volantinos“ tipo tralais, galiojimas (OL L 340, 2017 12 20, p. 32).
         
            (4)  2019 m. birželio 20 d. Europos Parlamento ir Tarybos reglamentas (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (OL L 198, 2019 7 25, p. 105).
         
            (5)  2021 m. rugpjūčio 18 d. Sprendimas Nr. 34200-2/2021/3.
         
            (6)  Žuvininkystės mokslo, technikos ir ekonomikos komiteto 64-ojo plenarinio posėdžio ataskaita (PLEN-20-02). Europos Sąjungos leidinių biuras, Liuksemburgas, 2020, ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8).
         
            (7)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).